b'\n_START_ARTICLE_\nAnton Schwab\n_START_SECTION_\nBiografija\n_START_PARAGRAPH_\nRodil se je kot sin znanega usnjarja, posestnika in gostilni\xc4\x8darja iz stare usnjarske rodbine. S \xc5\xa1olanjem je pri\xc4\x8del v rodnem Preboldu in ga kasneje nadaljeval na eni izmed celjskih gimnazij. Po uspe\xc5\xa1no opravljeni maturi, je v Gradcu \xc5\xa1tudiral medicino in se nato v letih 1894-95 izpopolnjeval v ljubljanski bolni\xc5\xa1nici._NEWLINE_Kot krajevni zdravnik je bila njegova prva zaposlitev na Vranskem. S preselitvijo v Celje, pa je kot mestni fizik organiziral vso zdravstveno slu\xc5\xbebo. \xc5\xbde kot zdravnik splo\xc5\xa1ne medicine, se je ponovno vpisal na \xc5\xa1tudij stomatologije in leta 1902 opravil specializacijo za zobozdravstvo. Zdravstveno stanje prebivalstva je sku\xc5\xa1al izbolj\xc5\xa1ati na razli\xc4\x8dne na\xc4\x8dine, zato je po Spodnjem \xc5\xa0tajerskem in v Ljubljanski kotlini organiziral prek 500 poljudnih zdravstvenih predavanj o higieni, negi zob, alkoholizmu in drugih zdravstvenih tematikah. Posre\xc4\x8dilo se mu je tudi nekaj pomembnih zobozdravni\xc5\xa1kih iznajdb._NEWLINE_\xc5\xbde kot otroku, je Schwabu veliko pomenila glasba, ki je postala in ostala njegova \xc5\xbeivljenjska sopotnica. Namre\xc4\x8d, nau\xc4\x8dil se je igranja na klavir, citre in tamburico, med slu\xc5\xbebovanjem na Vranskem, pa na besedilo Ksaverja Me\xc5\xa1ka skomponiral \xc5\xbee prvo zborovsko pesem Zdrava Marija. Sprva je komponiral le narodne pesmi, kasneje pa ve\xc4\x8dinoma za me\xc5\xa1ane in mo\xc5\xa1ke pevske zbor. V letih 1903-13 je bil celo zborovodja Celjskega pevskega dru\xc5\xa1tva in pevskega zbora Oljka._NEWLINE_Njegova strast je bil tudi \xc5\xa1ah. Ni le igral te kraljevske igre, temve\xc4\x8d je s posebno velikim veseljem re\xc5\xa1eval in objavljal \xc5\xa1ahovske probleme. Po mnenju mnogih poznavalcev je veljal za enega najbolj\xc5\xa1ih \xc5\xa1ahovskih problemistov na Slovenskem.'